Source: http://merit.slv.cz/KSTN/3CoE/162/2016
Timestamp: 2018-10-17 18:09:32+00:00
Document Index: 4960392

Matched Legal Cases: ['súd ', 'súd ', 'súd ', '§ 57', '§ 58', 'Súd ', 'Súd ', 'súd ', 'súd ', 'Súd ', 'súd ', 'súd ', 'súd ', 'súd ', 'súd ', 'súd ', '§ 57', '§ 57', '§ 243', 'súd ', '§ 243', '§ 57', 'súd ', 'súd ', '§ 243', '§ 57', 'súd ', '§ 243', '§ 57', '§ 39', '§ 57', 'súd ', '§ 243', '§ 39', '§ 39', '§ 57', 'súd ', '§ 57', '§ 243', '§ 39', 'súd ', '§ 243', '§ 57', 'súd ', 'súd ', '§ 57', '§ 243', 'Súd ', '§ 57', 'súd ', '§ 387']

KSTN/3CoE/162/2016
Súd: Krajský súd Trenčín Spisová značka: 3CoE/162/2016 Identifikačné číslo súdneho spisu: 3212203311 Dátum vydania rozhodnutia: 16. 11. 2016 Meno a priezvisko sudcu, VSÚ: JUDr. Dušan Krč-Šebera ECLI: ECLI:SK:KSTN:2016:3212203311.1
Uznesenie Krajský súd v Trenčíne v senáte zloženom z predsedu senátu JUDr. Dušana Krč-Šeberu a členov senátu JUDr. Rastislava Vranku a JUDr. Romana Hargaša v exekučnej veci oprávneného: AMVIS, s.r.o., so sídlom M. R. Štefánika 391/10, Trenčín, IČO: 36 792 781, proti povinnému: Q. bytom O. nad O., V. XXXX/ XX, štátny občan W. republiky, o vymoženie 933,52 Eur s príslušenstvom, o odvolaní oprávneného proti uzneseniu Okresného súdu Bánovce nad Bebravou zo dňa 24. februára 2016, č.k. 2Er/156/2012-18, takto
1. Napadnutým uznesením súd prvej inštancie zastavil exekúciu. Svoje rozhodnutie odôvodnil podľa § 57 ods. 1 písm. m) a § 58 ods. 1 Ex. por.. Uviedol, že oprávnený sa návrhom na vykonanie exekúcie zo dňa 16.07.2012 doručeným exekútorskému úradu dňa 17.07.2012 domáha proti povinnému vykonania exekúcie pre vymoženie sumy 933,52 Eur s príslušenstvom na podklade exekučného titulu, ktorým je zmenkový platobný rozkaz Okresného súdu Trenčín č.k. 39Zm/19/2012-5 zo dňa 21.03.2012, ktorý nadobudol právoplatnosť a vykonateľnosť v časti istiny a úrokov dňa 24.04.2012 a v časti trov konania dňa 05.05.2012. Súd prvej inštancie poveril vykonaním exekúcie dňa 06.08.2012 JUDr. Pavla Štukovského, súdneho exekútora so sídlom v Novom Meste nad Váhom. Dňa 25.01.2016 doručil oprávnený tamojšiemu súdu doplnený návrh na vykonanie exekúcie, ktorý bol podaný na poštovú prepravu dňa 22.01.2016. V doplnenom návrhu na vykonanie exekúcie oprávnený uviedol, že zmenkový platobný rozkaz č.k. 39Zm/19/2012-5 zo dňa 21.03.2012, na základe ktorého bolo začaté exekučné konanie, bol vydaný príslušným súdom na základe oprávneným predloženej zmenky, ktorú vystavil povinný v prospech oprávneného v súvislosti s poskytnutím peňažných prostriedkov, ktorého podmienky si zúčastnené strany dohodli individuálne. Predmetná zmenka ako oficiálna právoplatná listina vyjadruje presné podmienky splatenia sumy poskytnutej dlžníkovi zo strany oprávneného vrátane konkrétneho dátumu a miesta splatenia požičanej sumy. Ako dôkaz navrhol oprávnený pripojiť zmenku nachádzajúcu sa v súdnom spise Okresného súdu Trenčín sp. zn. 39Zm/19/2012 k exekučnému spisu. Súd prvej inštancie požiadal Okresný súd Trenčín o zapožičanie spisu sp. zn. 39Zm/156/2012. Z pripojeného spisu zmenkového súdu vyplýva, že vo veci samej rozhodol len na podklade tvrdení oprávneného v návrhu na vydanie zmenkového platobného rozkazu, a to výlučne na podklade originálu predloženej zmenky. Zo spisu nevyplýva, že by zmenkový súd pred vydaním exekučného titulu skúmal právny dôvod vystavenia zmenky. Súd prvej inštancie sa oboznámil s doplneným návrhom na vykonanie exekúcie, exekučným titulom, s pripojeným spisom Okresného súdu Trenčín sp. zn. 39Zm/19/2012 a zistil, že exekúciu je potrebné zastaviť. Z vykonaného dokazovania nepochybne vyplýva, že rozhodnutie, ktoré je podkladom na vykonanie exekúcie, bolo vydané v konaní, v ktorom sa uplatňoval nárok zo zmenky. Exekučným titulom je zmenkový platobný rozkaz. Z pripojeného spisu Okresného súdu Trenčín sp. zn. 39Zm/19/2012 exekučný súd zistil, že zmenkový súd vo veci samej rozhodol len na podklade tvrdení oprávneného v návrhu na vydanie zmenkového platobného rozkazu, a to výlučne na podklade originálu predloženej zmenky. Zo spisu nevyplýva, že by zmenkový súd pred vydaním exekučného titulu skúmal právny dôvod vystavenia zmenky. Z pripojeného spisu zmenkového súdu možno vyvodiť, že zmenkový súd sa nezaoberal obsahom spotrebiteľskej zmluvy, v súvislosti s ktorou vznikol vymáhaný nárok. Spotrebiteľskú zmluvu nemal pri rozhodovaní ani k dispozícii, rozhodoval výlučne na podklade tvrdení pôvodného oprávneného a na podklade predloženého originálu zmenky. Keďže zmenkový súd vôbec neskúmal spotrebiteľskú zmluvu, plnenie z ktorej bolo zabezpečené predloženou zmenkou, je nepochybné, že nebolo v základnom konaní prihliadnuté na prípadné neprijateľné podmienky, obmedzenie alebo neprípustnosť použitia zmenky, prípadne na rozpor s dobrými mravmi alebo zákonom. Zákonodarca stanovil oprávnenému v prípade, ak sa proti fyzickej osobe vymáha nárok zo zmenky, povinnosť preukázať, že nejde o nárok, ktorý vznikol v súvislosti so spotrebiteľskou zmluvou alebo že síce ide o nárok, ktorý vznikol v súvislosti so spotrebiteľskou zmluvou, ale v konaní, v ktorom bol vydaný exekučný titul, bolo prihliadnuté na prípadné neprijateľné zmluvné podmienky, obmedzenie alebo neprípustnosť použitia zmenky alebo rozpor s dobrými mravmi alebo so zákonom. Dôkazné bremeno má oprávnený a existencia dôvodov na zastavenie konania sa prezumuje (predpokladá). Z listinných dôkazov predložených oprávneným, ani z pripojeného spisu nevyplýva, že by sa zmenkový súd zaoberal spotrebiteľským charakterom právneho vzťahu účastníkov konania a že by prihliadal na okolnosti uvedené v § 57 ods. 1 písm. m) Exekučného poriadku. V posudzovanej veci oprávnený nepreukázal, že nie je daný dôvod na zastavenie exekúcie podľa § 57 ods. 1 písm. m) Exekučného poriadku (s poukazom na § 243f ods. 4 Exekučného poriadku). Preto súd vychádzal z prezumpcie dôvodu na zastavenie exekúcie (§ 243f ods. 6 Exekučného poriadku) a exekúciu podľa § 57 ods. 1 písm. m) Exekučného poriadku zastavil. O trovách exekúcie súdneho exekútora súd prvej inštancie rozhodne samostatným uznesením po právoplatnosti tohto uznesenia.
2. Proti tomuto uzneseniu podal v zákonnej lehote odvolanie oprávnený. Uviedol, že exekučný titul bol vydaný Okresným súdom Trenčín v riadnom súdnom konaní, ktoré prebiehalo v súlade v tom čase platnými právnymi predpismi Slovenskej republiky, ktoré pri vydávaní zmenkových platových rozkazov nijakým spôsobom neupravovali povinnosť súdu skúmať kauzu zmenky (a tým pádom ani spotrebiteľský charakter právneho vzťahu účastníkov konania, ani existenciu či neexistenciu neprijateľných zmluvných podmienok, atď...). S poukazom na uvedené, považuje za absurdné vyžadovať od oprávneného navrhovanie, či predkladanie nejakých ďalších dôkazov viac ako 3 roky, ktoré uplynuli od právoplatného skončenia riadneho súdneho konania. Uviedol, že v predmetnej veci súdu poskytol všetky potrebné informácie k vlastnému vzťahu oprávneného a povinného a označil všetky dôkazy, ktoré sa tohto vzťahu týkali a zároveň v súčasnosti, po 5 rokoch od splatnosti zmenky existujú a neboli skartované. Mal za to, že nemôže byť na ťarchu oprávneného v tomto konaní, že nie je schopný po 4 rokoch od skončenia riadneho súdneho konania predložiť žiadne iné dôkazy, než tie, ktoré vo svojom podaní zo dňa 21.01.2016 označil. Je toho názoru, že po vydaní a správoplatnení rozhodnutia súdu nie je potrebné naďalej archivovať doklady, pri ktorých mu to zákon nepredpisuje. Navrhol, aby odvolací súd rozhodnutie súdu prvej inštancie zmenil tak, že exekúcia bude pokračovať.
7. Oprávnený sa návrhom na vykonanie exekúcie spísaným do zápisnice u súdneho exekútora JUDr. Pavla Štukovského dňa 16.07.2012 domáhal vykonania exekúcie proti povinnému pre vymoženie 933,52 Eur s príslušenstvom, a to na podklade exekučného titulu, ktorým je zmenkový platobný rozkaz Okresného súdu Trenčín č. k. 39Zm/19/2012-5 zo dňa 21.03.2012, ktorý nadobudol právoplatnosť a vykonateľnosť v časti istiny a úrokov dňa 24.04.2012 a v časti trov konania dňa 05.05.2012. Poverenie bolo menovanému súdnemu exekútorovi udelené dňa 06.08.2012. S poukazom na § 243f Exekučného poriadku oprávnený doplnil návrh na vykonanie exekúcie. Nakoľko však oprávnený nepreukázal, že nie je daný dôvod na zastavenie exekúcie podľa § 57 ods. 1 písm. m) Exekučného poriadku, súd prvej inštancie vychádzal z prezumpcie dôvodu na zastavenie exekúcie (§ 243f ods. 6 Exekučného poriadku) a exekúciu podľa § 57 ods. 1 písm. m) Exekučného poriadku zastavil.
8. Podľa § 39 ods. 4 Exekučného poriadku v návrhu na vykonanie exekúcie na podklade rozhodnutia, ktorým sa priznal nárok zo zmenky proti povinnému, ktorý je fyzickou osobou, oprávnený opíše aj rozhodujúce skutočnosti týkajúce sa vlastného vzťahu s povinným. Skutočnosti podľa prvej vety je povinný opísať aj oprávnený, ktorý svoje právo preukazuje nepretržitým radom indosamentov. K návrhu na vykonanie exekúcie sa pripoja dôkazy, ktoré tieto skutočnosti osvedčujú.
9. Podľa § 57 ods. 1 písm. m) Exekučného poriadku, exekúciu súd zastaví, ak rozhodnutie, ktoré je podkladom na vykonanie exekúcie, bolo vydané v konaní, v ktorom sa uplatňoval nárok zo zmenky a vyšlo najavo, že vymáhaný nárok vznikol v súvislosti so spotrebiteľskou zmluvou a nebolo prihliadnuté na 1. neprijateľné zmluvné podmienky, 2. obmedzenie alebo neprípustnosť použitia zmenky, alebo 3. rozpor s dobrými mravmi alebo so zákonom.
10. Podľa § 243f ods. 1, 4, 6 Exekučného poriadku v exekučných konaniach, ktoré sa začali pred účinnosťou tohto zákona a v ktorých sa odo dňa účinnosti tohto zákona vyžadujú pri podaní návrhu na vykonanie exekúcie náležitosti podľa § 39 ods. 4, je oprávnený povinný doplniť návrh na vykonanie exekúcie podľa § 39 ods. 4 do 30 dní odo dňa účinnosti tohto zákona. Ak sa v konaniach podľa odseku 1 nepreukáže opak, platí, že sú tu dôvody na zastavenie exekúcie podľa § 57 ods. 1 písm. m). Ak oprávnený návrh na vykonanie exekúcie doplní v lehote podľa odseku 1, súd preskúma, či je daný dôvod na zastavenie exekúcie podľa § 57 ods. 1 písm. m), a ak exekúciu nezastaví, rozhodne o pokračovaní exekúcie.
11. V predmetnom konaní sa vymáha plnenie na základe zmenkového platobného rozkazu sp. zn. 39Zm/19/2012, vydaného na podklade originálu predloženej zmenky. Ako správne uviedol prvoinštančný súd, zákonodarca stanovil oprávnenému v zmysle ustanovenia § 243f ods. 1 v exekučných konaniach, ktoré sa začali pred účinnosťou tohto zákona a v ktorých sa odo dňa účinnosti tohto zákona vyžadujú pri podaní návrhu na vykonanie exekúcie náležitosti podľa § 39 ods. 4 povinnosť, podľa ktorej má oprávnený povinnosť doplniť návrh na vykonanie exekúcie.
12. Okresný súd v danej veci postupoval podľa zákonného ustanovenia § 243f ods. 6 Exekučného poriadku, keďže oprávnený doplnil návrh na vykonanie exekúcie v zákonom stanovenej lehote. Z doplneného návrhu a z obsahu priloženého spisu Okresného súdu Trenčín sp. zn. 39Zm/19/2012 vyplýva, že zmenkový platobný rozkaz bol vydaný príslušným súdom na základe oprávneným predloženej zmenky, ktorú vystavil povinný v prospech oprávneného v súvislosti s poskytnutím peňažných prostriedkov.
13. Na podklade označených a predložených skutočností a dôkazov vzniká exekučnému súdu povinnosť preskúmať, či je daný dôvod na zastavenie exekúcie podľa ustanovenia § 57 ods. 1 písm. m) Exekučného poriadku. Túto povinnosť súd prvej inštancie splnil. Vyžiadal si spis Okresného súdu Trenčín sp. zn. 39Zm/19/2012, a na základe dôkazov predložených oprávneným v spojení s vyžiadaným spisom dospel k správnemu záveru, že v súdnom konaní, v ktorom bol vydaný exekučný titul - zmenkový platobný rozkaz, sa uplatňoval nárok zo zmenky, vymáhaný nárok vznikol v súvislosti so spotrebiteľskou zmluvou, ktorú konajúci súd ani nemal k dispozícii, obmedzenie alebo neprípustnosť použitia zmenky, alebo rozpor s dobrými mravmi alebo so zákonom. Opak sa zo žiadneho dôkazu nepreukázal. Pre tento prípad zákon ustanovuje domnienku (prezumpciu), podľa ktorej platí, že sú tu dôvody na zastavenie exekúcie podľa § 57 ods. 1 písm. m) Exekučného poriadku (§ 243f ods. 3). Súd prvej inštancie preto správne podľa § 57 ods. 1 písm. m ) Exekučného poriadku exekúciu zastavil.
14. Odvolací súd z uvedených dôvodov uznesenie súdu prvej inštancie jednomyseľne ako vecne správne podľa § 387 ods. 1 C.s.p. potvrdil. Poučenie: